text: [{"text_idx": "#000001", "text": "Makigbisog ug wagtangon ang tanang kahadlok!"}, {"text_idx": "#000003", "text": "Atol sa maong pagsaulog, atong ihatag ang pinakataas nga pagsaludo sa tanang rebo\u00adlusyonaryong pwersa \u2013 sa mga kadre ug membro sa Partido Komunista sa Pilipinas, sa mga Pulang kumander ug manggugubat sa Bagong Hukbong Bayan ug sa tanang membro sa mga organisasyong masa, ug sa tanang katawhan nga maisugong nakiglim\u00adbasog taliwala sa pasismo ug tiranya sa estado ug mapadayunong mipaasdang sa gubat sa katawhan."}, {"text_idx": "#000004", "text": "Kanunay paborable ang kahimtang karon alang sa labaw pa\u2019ng pagsulbong sa rebolusyonaryong kusog sa katawhan. Busa, angayan lamang nga mosukol ug makigbisog kita ug wagtangon ang unsa\u00admang kahadlok aron makaangkon kita og mas daghan pa\u2019ng kadaugan."}, {"text_idx": "#000005", "text": "Makigbisog kita aron ibutyag ug ikundena ang langay, dili-seryoso ug pabor-sa-ginan\u00adsya nga pag-atubang sa rehimeng US-Duterte sa krisis sa pandemyang Covid-19. Angayang subli-subli natong iduso ang maki-katawhan, kaylap, libre ug paspas nga pagbakuna aron maluwas ang katawhan gikan sa pandemya. Kadungan niini, anga\u00adyan usab natong ibutyag ang gahaman nga mga imperyalistang nasud, ilabina ang US ug China, sa ilang pagpahimulos sa pan\u00addemya alang sa ilang laraw sa ekono\u00admikanhon ug pulitikanhong interes sa mga atrasadong nasud, lakip na ang Pilipinas."}, {"text_idx": "#000006", "text": "Makigbisog kita ug atong suklan ang daw irong buang nga teror nga paghari ni Duterte. Niining tuiga lang, nasinati nato sa rehiyon ang mas gipasubsob ug mas gipa\u00adbangis nga pagpangatake ug pagpamun\u00adtog sa mga yanong sibilyan. Sa kabukiran, dili ginatugutan sa mga berdugong sundalo sa AFP ang mga masang mag-uuma nga magtikad sa hilit nga lugar o, kung ginatugutan man, limitado ang oras sa pagtikad. Ginahasi ug ginapasanginlan gila\u00adyon nga mga tigsuporta sa NPA ang mga yanong nanginabuhi, bisan sa mga bakilid nga uma. Luyo niini nga paglisud-lisod ug grabeng pagpagutom, wala usay ginahatag nga suporta ang gobyerno aron makakaon ang mga mag-uuma. Samtang, sa ka\u00adsyudaran, mas nikaylap usab ang kawalay-trabaho ug kagutom. Sa susamang higayon, mas nikaylap usab ang pagpamatay, pagpasaka og mga tinumu-tumong kaso ug iligal nga pagpangdakop sa mga inosente. Angayang patigbaba\u00adwan nato ang atong kahadlok sa mga pwersa sa estado ug atong ipakita ang atong kusog diha sa atong lig-on nga paghugpong."}, {"text_idx": "#000007", "text": "Makigbisog usab kita ug atong ikundena ang padayong pagbu\u00adyangyang ni Duterte sa ekonomi\u00adya sa Pilipinas taliwala sa maka\u00admatay nga kahimtang sa kataw\u00adhan. Mas gihatagan og prayoridad sa estado ang pagsulod sa mga langyaw\u2019ng negosyo sa nasud, pag-import sa mga batakang pa\u00adlaliton sama sa bugas (pinaagi sa Rice Tariffication Law) ug karneng baboy ug paghatag og kagawa\u00adsan ug benipisyo sa mga dagkong burgesya kumprador samtang nagkagrabe ang pagkalugi ug pagkabangkarote sa mga gag\u00admay\u2019ng negosyante ug kagutom ug kawalay-trabaho sa dakong ihap sa masang Pilipino."}, {"text_idx": "#000008", "text": "Makigbisog usab kita alang sa atong nasudnong soberanya. Niining bag-uhay lamang, gina\u00adpakita ni Duterte nga isog lamang siya sa istorya ug ngadto sa mga yanong sibilyan apan diay talawan sa langyaw\u2019ng gahum ug walay-takus aron depensahan ang kaugalingong nasud. Taliwala sa pagkamakatarunga\u00adnon nga iya sa Pilipinas ang West Philippine Sea, walay pagduha-duha gi\u00adhapon kining gitugyan ni Duterte ngad\u00adto sa China. Gitugutan lamang niini ang 220 ka barko sa China nga mag-istasyon sa Julian Felipe Reef sa Spratly Islands. Wala kita nanginahanglan og itoy nga pre\u00adsidente nga andam moba\u00adligya sa soberanya sa atong nasud. Busa, ang katawhan lamang ang adu\u00adnay katakus sa pagpanghingusog ug pag\u00adpanalipod sa nasudnong kagawasan."}, {"text_idx": "#000009", "text": "Labaw sa tanan, angayang makigbisog kita ug dili mahadlok tungod kay paborable karon ang kahimtang alang sa pagpadaog sa atong gubat sa katawhan. Balik tun-an nato ang tabunok nga kasaysayan sa pagsukol sa katawhan ug atong subling pamatud-an nga ang atong pagsukol ang yawe sa atong kalingkawasan ug pagkab-ot sa patas ug sosyalistang katilingban."}]